ཐོག་མར་ཁ་བ་དཀར་པོ་བོད་ཀྱི་རིག་གཞུང་སྲི་ཞུ་ཁང་གི་འགན་འཛིན་སྤྱི་འཐུས་གསེར་རྟ་ཚུལ་ཁྲིམས་ལགས་ཀྱིས་བོད་ཀྱི་བང་ཆེན་གསར་ཁང་གི་འཕེལ་རིམ་དང་མ་འོངས་པའི་འཆར་གཞི་སོགས་ཀྱི་སྐོར་ལ་ངོ་སྤྲོད་གནང་སྐབས།ཐོག་མ་དེར་ཕྱི་ལོ་༢༠༠༣ཟླ་༢ཚེས་༡ཉིན་ཁ་བ་དཀར་པོ་བོད་ཀྱི་རིག་གཞུང་སྲི་ཞུ་ཁང་དབུ་བརྙེས་ཡོད།དེའི་རྗེས་ཕྱི་ཟླ་༤ཚེས་༡༨ཉིན་བོད་ཀྱི་བང་ཆེན་གསར་ཁང་དབུ་བརྙེས་ཡོད་པ་དང་།སྐབས་དེར་ལོ་གཉིས་ཀྱི་རིང་བོད་ཀྱི་བང་ཆེན་གསར་ཁང་གིས་ཟླ་རེར་ཚགས་ཤོག་ཐེངས་གཉིས་རེ་འདོན་སྤེལ་བྱས་ཡོད།དེའི་རྗེས་ལོ་གཉིས་རིང་ཟླ་རེར་ཚགས་ཤོག་འདོན་ཐེངས་གསུམ་རེ་སྤེལ་ཡོད་ཀྱང་།སྤྱི་ཚོགས་ནང་བསམ་ཚུལ་བསྡུ་རུབ་དང་ལས་ཁུངས་ནང་དཀའ་ངལ་འཕྲད་པ་སོགས་ཀྱི་རྒྱུ་རྐྱེན་འོགཕྱི་ལོ་༢༠༠༧ཟླ་༤ཚེས་༡༨ཉིན་ནས་ད་ལྟའི་བར་ལོ་ངོ་༡༡རིང་བདུན་རེར་ཚགས་ཤོག་ཐེངས་རེ་འདོན་སྤེལ་བྱེད་ཀྱིན་ཡོད་ལ།འདས་པའི་ལོ་ངོ་༡༥རིང་ཁ་བ་དཀར་པོ་བོད་ཀྱི་རིག་གཞུང་སྲི་ཞུ་ཁང་དང་བོད་ཀྱི་བང་ཆེན་གསར་ཁང་ལ་ཁྱོན་བསྡོམས་ལས་བྱེད་༣༦བྱུང་བ་དང་།བོད་ཀྱི་བང་ཆེན་ད་ལྟའི་བར་གནས་ཐུབ་པ་དང་མ་འོངས་པར་མུ་མཐུད་གནས་ཐུབ་པར་རེ་བ་དང་གྲ་སྒྲིག་བརྟན་པོ་ཡོད།དེ་ཡང་ཐོག་མར་སྤྱི་ཚོགས་ཀྱིས་དོ་སྣང་དང་རྒྱབ་སྐྱོར་བྱས་པ།གཉིས་པ་ད་ལྟ་ཡོད་དང་ཡོད་བཞིན་པའི་ལས་བྱེད་༣༦གིས་སྔ་རྗེས་སུ་འབད་བརྩོན་རབ་དང་རིམ་པ་གནང་བ།གསུམ་པ་དེར་ཕྱིའི་རོགས་ཚོགས་ཁག་དང་བོད་པའི་སྤྱི་ཚོགས་ནང་གི་འབྲེལ་ཡོད་ཚོས་དཔལ་འབྱོར་རྒྱབ་རྟེན་བྱས་པ་སོགས་ཀྱི་བཀའ་དྲིན་ལས་ཁ་བ་དཀར་པོ་བོད་ཀྱི་རིག་གཞུང་སྲི་ཞུ་ཁང་དང་བོད་ཀྱི་བང་ཆེན་གསར་ཁང་གཉིས་ད་ལྟའི་བར་གནས་ཐུབ་པ་བྱུང་ཡོད་སྐོར་དང་།མ་འོངས་པར་ཐོག་མའི་དམིགས་ཡུལ་ཡོད་པ་ཇི་བཞིན་བོད་ཀྱི་བང་ཆེན་ངོས་ནས་སྤྱི་ཚོགས་ཀྱི་འགྱུར་འགྲོས་དང་བསྟུན་ཏེ་མུ་མཐུད་མདུན་སྐྱོད་བྱེད་ངེས་ཡིན་ལ།དམིགས་བསལ་དེང་སྐབས་གློག་ཀླད་དང་ཁ་པར་གྱི་དུས་རབས་ཆགས་ཡོད་པར་བརྟེན།དབྱིན་བོད་གཉིས་ལྡན་གྱི་དྲ་རྒྱ་དང་མཉེན་ཆས་བཅས་གསར་བཟོ་བྱས་ཏེ།མ་འོངས་པར་སྤྱི་ཚོགས་ལ་ཕན་ཐོགས་ཡོང་བར་འབད་བརྩོན་ལྷོད་མེད་ཞུ་རྒྱུ་ཡིན་སྐོར་བཅས་སོགས་བརྗོད་སོང་།